รู้ยัง? สะพานไทย-เบลเยี่ยมขาเข้าปิดซ่อมแซมวันนี้ถึง 15 พ.ค.60
คนกรุงฯเตรียมตัว ปิดสะพานไทย-เบลเยี่ยมขาเข้าวันนี้ เพื่อซ่อมแซมความเสียหายจากเหตุไฟไหม้ คาดแล้วเสร็จ 15 พ.ค.นี้
18 เม.ย. 2560

ผู้สื่อข่าวรายงานว่า หลังจากที่กรุงเทพมหานคร ได้ปิดการใช้งานเพื่อซ่อมแซมความเสียหายจากเหตุไฟไหม้สะพานไทย-เบลเยี่ยม ตั้งแต่วันที่ 18 มีนาคมที่ผ่านมา จนช่องทางขาออก (มุ่งหน้าคลองเตย) แล้วเสร็จสมบูรณ์ เปิดใช้งานได้แล้วนั้น
โดยในวันนี้ (18 เม.ย.) เวลา 00.00 น. สำนักการโยธา กรุงเทพมหานคร จะปิดซ่อมแซมระยะที่ 2 ในช่องทางฝั่งขาเข้า (มุ่งหน้าสามย่าม) เป็นเวลา 28 วัน ซึ่งจะเร่งซ่อมแซมให้แล้วเสร็จพร้อมใช้งานก่อนเปิดภาคเรียนในวันที่ 15 พ.ค.60
แต่จะยังเปิดให้ใช้เส้นทางได้ เฉพาะช่วงเวลาเร่งด่วนเท่านั้น ตั้งแต่ 6.00-9.00 น. และ 15.00-20.00 น.โดยจะเปิด 1 ช่องทาง ให้รถวิ่งสวนขึ้นมาได้ และห้ามรถบรรทุก 6 ล้อวิ่งเด็ดขาด
จากนั้นจะปิดทั้งหมด และเปิดช่องทางพิเศษฝั่งขาออกที่ซ่อมแซมเสร็จแล้ว มุ่งหน้าคลองเตย 1 ช่องทาง เพื่อช่วยระบายการจราจรที่จะมุ่งหน้าไปสามย่านแทน